### TEACH YOURSELF

**Autors:** A. Poch i A. Yates

**Editors:** Hodder Headline (UK) i Contemporary Books (USA), 2004

**Enfocament:** comunicatiu per a persones anglòfones de L1.

**Presentació:** el mètode és presentat dins d’una capsa multimèdia (vídeo) que conté un llibre i un CD amb els enregistraments àudio corresponents als diàlegs transcrits en el llibre. Està dirigit a principiants (A1-A2.1).

El llibre es divideix en 16 unitats. Cada unitat anuncia les funcions comunicatives que treballarà i està organitzada en: a) una sèrie de diàlegs al voltant d’una funció comunicativa, per exemple, presentar-se i saludar (U1 Benvingut!); b) exercicis d’àudio relacionats amb els diàlegs; c) paraules i oracions clau; d) continguts gramaticals; e) exercicis de gramàtica.

**Guia didàctica:**

No hi ha pròpiament una guia didàctica. Les explicacions didàctiques apareixen en anglès al principi del llibre, a la introducció (pàg. 1-5), i són principalment una guia d’ús del mètode *Teach Yourself*.

**Material multimèdia:** CD amb els diàlegs de les unitats.

**Nota didàctica:** al principi del llibre, els autors inclouen unes notes fonètiques i de pronunciació per a l’estudiant anglòfon. Al final del llibre, inclouen un solucionari d’exercicis (pàg. 208-215) i unes taules gramaticals molt succintes (gènere i nombre del nom i de l’adjectiu; pronoms febles; verbs irregulars).

És especialment interessant el fet que el mètode inclou un petit diccionari anglès-català i català-anglès, amb tot el vocabulari que hi apareix.

El nombre de diàlegs varia segons la unitat, normalment entre dos i cinc diàlegs, com a màxim. Els diàlegs poden anar precedits d’una explicació introductòria en què comparen l’ús dels elements de la unitat amb els patrons que utilitza l’anglès per a la funció concreta del català. Per exemple, la unitat 5 explica com el present en català correspon a diferents temps verbals en anglès.

Cada diàleg va precedit de l’explicació resumida en anglès del contingut del diàleg.

Recomanat per a estudiants anglòfons (L1) que vulguin un mètode d’autoaprenentatge.